CELEX: 32019R0430
Language: mt
Date: 2019-03-18 00:00:00
Title: Regolament ta' Implimentazzjoni tal-Kummissjoni (UE) 2019/430 tat-18 ta' Marzu 2019 li jemenda r-Regolament (UE) Nru 1178/2011 fir-rigward tal-eżerċizzju ta' privileġġi limitati mingħajr superviżjoni qabel il-ħruġ ta' liċenzja ta' bdot ta' inġenji tal-ajru ħfief (Test b'rilevanza għaż-ŻEE.)

19.3.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 75/66
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2019/430
         tat-18 ta' Marzu 2019
         li jemenda r-Regolament (UE) Nru 1178/2011 fir-rigward tal-eżerċizzju ta' privileġġi limitati mingħajr superviżjoni qabel il-ħruġ ta' liċenzja ta' bdot ta' inġenji tal-ajru ħfief
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2018/1139 tal-Parlament Ewropew u tal-Kunsill tal-4 ta' Lulju 2018 dwar regoli komuni fil-qasam tal-avjazzjoni ċivili u li jistabbilixxi Aġenzija tas-Sikurezza tal-Avjazzjoni tal-Unjoni Ewropea, u li jemenda r-Regolamenti (KE) Nru 2111/2005, (KE) Nru 1008/2008, (UE) Nru 996/2010, (UE) Nru 376/2014 u d-Direttivi 2014/30/UE u 2014/53/UE tal-Parlament Ewropew u tal-Kunsill, u li jħassar ir-Regolamenti (KE) Nru 552/2004 u (KE) Nru 216/2008 tal-Parlament Ewropew u tal-Kunsill u r-Regolament tal-Kunsill (KEE) Nru 3922/91 (1), u b'mod partikolari l-Artikolu 23(1) tiegħu,
         Billi:
         
                     (1)
                  
                  
                     Is-Subparti B tal-Anness I (“[PARTI-FCL]”) tar-Regolament tal-Kummissjoni (UE) Nru 1178/2011 (2) tistabbilixxi r-rekwiżiti għal-liċenzja ta' bdot ta' inġenji tal-ajru ħfief (“LAPL”).
                  
               
                     (2)
                  
                  
                     F'konformità mal-Artikolu 12(2a)(3) tar-Regolament (UE) Nru 1178/2011, l-Istati Membri jistgħu japplikaw regoli ta' liċenzjar nazzjonali li jipprevedu aċċess aktar bikri għal ċerti privileġġi ta' bdot meta mqabbel ma' LAPL sat-8 ta' April 2020. Dawk ir-regoli ta' liċenzjar nazzjonali jintużaw ukoll biex jiġi offrut taħriġ tal-LAPL b'mod modulari, fejn it-tlestija ta' ċerti moduli ta' taħriġ tal-LAPL tippermetti aċċess aktar bikri għal ċerti privileġġi qabel il-ħruġ ta' LAPL.
                  
               
                     (3)
                  
                  
                     L-Istati Membri li japplikaw tali taħriġ modulari tal-LAPL irrappurtaw lill-Kummissjoni u lill-Aġenzija tas-Sikurezza tal-Avjazzjoni tal-Unjoni Ewropea (“l-Aġenzija”) li tali taħriġ jappoġġa l-promozzjoni tal-isports tal-ajru u ta' attivitajiet ta' titjir rikreattiv. Dan huwa konformi mal-objettivi tal-Pjan Direzzjonali tal-Avjazzjoni Ġenerali, li jimmira li joħloq sistema regolatorja aktar proporzjonali, flessibbli u proattiva (3).
                  
               
                     (4)
                  
                  
                     Skont l-Artikolu 4(7) tar-Regolament (UE) Nru 1178/2011, l-Istati Membri jistgħu jawtorizzaw lill-bdoti studenti biex itajru ajruplani b'magna waħda bil-pistuni b'massa massima ta' tluq li ma taqbiżx l-2 000 kg mingħajr superviżjoni qabel il-ħruġ ta' LAPL, soġġett għal ċerti kundizzjonijiet.
                  
               
                     (5)
                  
                  
                     Sabiex tiġi promossa sistema regolatorja aktar flessibbli għall-avjazzjoni ġenerali, l-Artikolu 4(7) tar-Regolament (UE) Nru 1178/2011 jenħtieġ li jiġi emendat biex jippermetti lill-Istati Membri jawtorizzaw lill-bdoti studenti li jsegwu kors ta' taħriġ tal-LAPL biex jeżerċitaw privileġġi limitati mingħajr superviżjoni malli jlestu ċerti moduli ta' taħriġ, filwaqt li jitqies l-ammont ta' taħriġ meħtieġ għal-livell maħsub ta' kompetenza ta' bdot li għandu jintlaħaq, qabel ma jissodisfaw ir-rekwiżiti kollha meħtieġa għall-ħruġ ta' LAPL għal ajruplani, ħelikopters, gliders jew blalen tal-arja.
                  
               
                     (6)
                  
                  
                     Jenħtieġ li l-Istati Membri jinfurmaw kull tant żmien lill-Kummissjoni u lill-Aġenzija jekk jagħtu tali awtorizzazzjonijiet lill-bdoti studenti skont l-Artikolu 4(7) tar-Regolament (UE) Nru 1178/2011, u jenħtieġ li jimmonitorjaw tali awtorizzazzjonijiet sabiex jinżamm livell aċċettabbli ta' sikurezza tal-avjazzjoni.
                  
               
                     (7)
                  
                  
                     Barra minn hekk, l-Artikolu 4(8) tar-Regolament (UE) Nru 1178/2011 jenħtieġ li jiġi emendat sabiex jiġi estiż il-perjodu li matulu l-Istati Membri jistgħu jawtorizzaw l-eżerċizzju ta' privileġġi limitati speċifikati biex bdot ikun jista' jtajjar ajruplani skont regoli tat-titjir bl-istrumenti qabel ma l-bdot jissodisfa r-rekwiżiti kollha meħtieġa għall-ħruġ ta' kwalifika ta' titjir bl-istrumenti. Din l-estensjoni hija meħtieġa sakemm ma tiġix introdotta kwalifika bażika ta' titjir bl-istrumenti.
                  
               
                     (8)
                  
                  
                     Il-miżuri previsti f'dan ir-Regolament ġew issuġġeriti fl-Opinjoni Nru 08/2017 maħruġa mill-Aġenzija f'konformità mal-Artikolu 19(1) tar-Regolament (KE) Nru 216/2008 tal-Parlament Ewropew u tal-Kunsill (4).
                  
               
                     (9)
                  
                  
                     Il-miżuri previsti f'dan ir-Regolament huma skont l-opinjoni tal-Kumitat stabbilit bl-Artikolu 127 tar-Regolament (UE) 2018/1139,
                  
               ADOTTAT DAN IR-REGOLAMENT:
         
            Artikolu 1
            L-Artikolu 4 tar-Regolament (UE) Nru 1178/2011 huwa emendat kif ġej:
            
                        (1)
                     
                     
                        il-paragrafu 7 huwa sostitwit b'dan li ġej:
                        
                           “(7)   Stat Membru jista' jawtorizza lil bdoti studenti li jsegwu kors ta' taħriġ tal-LAPL biex jeżerċitaw privileġġi limitati mingħajr superviżjoni qabel ma jkunu ssodisfaw ir-rekwiżiti kollha meħtieġa għall-ħruġ ta' LAPL, soġġett għall-kundizzjonijiet li ġejjin:
                           
                                       (a)
                                    
                                    
                                       l-ambitu tal-privileġġi għandu jkun ibbażat fuq valutazzjoni tar-riskju għas-sikurezza mwettqa mill-Istat Membru, filwaqt li jitqies l-ammont ta' taħriġ meħtieġ għall-livell maħsub ta' kompetenza ta' bdot li għandu jintlaħaq;
                                    
                                 
                                       (b)
                                    
                                    
                                       il-privileġġi għandhom ikunu limitati għal dawn li ġejjin:
                                       
                                                   (i)
                                                
                                                
                                                   it-territorju nazzjonali kollu, jew parti minnu, tal-Istat Membru li jagħti l-awtorizzazzjoni;
                                                
                                             
                                                   (ii)
                                                
                                                
                                                   l-inġenji tal-ajru rreġistrati fl-Istat Membru li jagħti l-awtorizzazzjoni;
                                                
                                             
                                                   (iii)
                                                
                                                
                                                   l-ajruplani u l-ħelikopters, it-tnejn bħala inġenju tal-ajru b'magna waħda bil-pistuni b'massa massima ta' tluq li ma taqbiżx l-2 000 kg, il-gliders u l-blalen tal-arja;
                                                
                                             
                                 
                                       (c)
                                    
                                    
                                       għat-taħriġ imwettaq taħt l-awtorizzazzjoni, id-detentur ta' tali awtorizzazzjoni li japplika għall-ħruġ ta' LAPL għandu jirċievi krediti ddeterminati mill-Istat Membru abbażi ta' rakkomandazzjoni minn ATO jew DTO;
                                    
                                 
                                       (d)
                                    
                                    
                                       l-Istat Membru għandu jressaq rapporti u valutazzjonijiet tar-riskji għas-sikurezza lill-Kummissjoni u lill-Aġenzija kull 3 snin;
                                    
                                 
                                       (e)
                                    
                                    
                                       l-Istati Membri għandhom jimmonitorjaw l-użu tal-awtorizzazzjonijiet maħruġa skont dan il-paragrafu sabiex jiġi żgurat livell aċċettabbli ta' sikurezza tal-avjazzjoni, u għandhom jieħdu azzjoni xierqa f'każ li jidentifikaw riskju miżjud għas-sikurezza jew xi tħassib ieħor tas-sikurezza.”;
                                    
                                 
                     
                  
                        (2)
                     
                     
                        fil-paragrafu 8, fl-ewwel sentenza, “it-8 ta' April 2019” tiġi ssostitwita bi' “it-8 ta' April 2021”.
                     
                  
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-18 ta' Marzu 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 212, 22.8.2018, p. 1.
         
            (2)  Ir-Regolament tal-Kummissjoni (UE) Nru 1178/2011 tat-3 ta' Novembru 2011 li jistabbilixxi rekwiżiti tekniċi u proċeduri amministrattivi relatati mal-ekwipaġġi tal-ajruplani tal-avjazzjoni ċivili skont ir-Regolament (KE) Nru 216/2008 tal-Parlament Ewropew u tal-Kunsill (ĠU L 311, 25.11.2011, p. 1).
         
            (3)  https://www.easa.europa.eu/easa-and-you/general-aviation/general-aviation-road-map
         
            (4)  Ir-Regolament (KE) Nru 216/2008 tal-Parlament Ewropew u tal-Kunsill tal-20 ta' Frar 2008 dwar regoli komuni fil-kamp tal-avjazzjoni ċivili u li jistabbilixxi Aġenzija Ewropea tas-Sikurezza tal-Avjazzjoni, u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE (ĠU L 79, 19.3.2008, p. 1).